SVERIGE: Tusinder af flygtninge kommer i disse uger til de nordiske lande, og blandt dem er en større gruppe uledsagede børn og unge.

I Sverige oplever politi og udlændingemyndigheder, at en stor del af børnene forsvinder sporløst, inden de kan nå at blive registreret. Forleden forsvandt der 20 børn fra Centralstationen i Malmø, skriver avisen Aftonbladet.

»De skulle køres til et bosted, men de kom aldrig frem. Vi ved ikke, hvad der er sket med dem,« siger socialdirektør Annelie Larsson fra Malmø Kommune til avisen.

Hos den svenske udlændningestyrelse, Migrationsverket, bekræfter pressetalskvinde Setareh Yousefi, at man har hørt rygter om forsvundne flygtningebørn.

»Men om det er familie, foreninger eller helt ukendte mennesker, der henter dem, ved vi ikke. Forhåbentlig er det privatpersoner, som handler ud fra noget, de selv mener, er gode intentioner,« siger hun til Aftonbladet.

På hovedbanegården i Stockholm har man valgt at afspærre perronerne for at forhindre, at børnene bliver samlet op. Kun politifolk, socialarbejdere og folk fra Migrationsverket må opholde sig på perronen, når der kommer et tog med flygtninge.

I Malmø ringer kommunens folk rundt til diverse foreninger for at oplyse, at det er ulovligt at tage de uledsagede børn med. De er kommunens ansvar, hvis de ikke har en værge, understreger socialdirektør Annelie Larsson.

»Vores personale har både set og hørt om, at folk samler børnene op, inden de skal køres til bostederne. Nu tager vi signalement og kontakter politiet, når vi opdager det,« siger hun til Aftonbladet.